Ouers hof toe om 30-jarige seun uit hul huis te skopDie Rotondos se huis in Weatheridgerylaan 408, Camillus, New York (Foto: Google Street View) ŉ Welgestelde egpaar van New York het ŉ hofsaak gewen om hul 30-jarige seun te dwing om sy ouerhuis te verlaat. Mark en Christina Rotondo het die Onondaga-hooggeregshof genader ná hul seun vyf kennisgewings tussen Februarie en April geïgnoreer het waarin hulle hom versoek het om hul huis in Camillus te verlaat, het Syracuse.com Dinsdag berig. Camillus is ongeveer 420 km noordwes van Manhattan geleë. Sy ouers het verskeie briewe aan Michael oorhandig waarin hulle hom skriftelik versoek het om die huis te verlaat. Sy ouers het selfs in Februarie ŉ bedrag van $1 100 vir hom gegee om seker te maak dat hy op sy voete kan kom. In die briewe het hulle hom aangeraai om van sy besittings te verkoop (bv. hoëtroustel, gereedskap en “veral enige wapens wat jy besit”). “Daar is werk beskikbaar vir mense met ŉ swak werkgeskiedenis soos jy. Gaan kry ŉ werk!” Sy ma het ook aangebied om hom te help om ŉ huis te kry. Regter Donald Greenwood het ongeveer 30 minute lank met Michael gestry om hom oor te haal om vrywillig uit te trek voor hy hom uiteindelik beveel het om sy ouerhuis te verlaat en beslis het dat volwasse beskermingsdienste moet ondersoek instel. Michael Rotondo (Skermgreep uit Syracuse.com se video) Michael het vroeër na ŉ saak verwys wat bepaal dat gesinslede ten minste ses maande kennis moet kry voor hulle uitgesit word, maar die regter het daarop gewys dat ŉ appèlhof reeds die beslissing omgekeer het. Greenwood het glo gesê Michael se eis, dat hy nog ses maande moet kry, is “buitensporig”, maar die seun het gesê die uitspraak is “buitensporig”. Die hof het egter nie enige sperdatum gegee waarop Michael sy ouerhuis moet verlaat nie. Sy ouers se prokureur, Anthony Adorante, het egter gesê hulle sal ŉ “redelike tyd” vir hom gun om die huis te verlaat. Michael het ná die uitspraak aan verslaggewers buite die hof gesê hy is van voornemens om te appelleer en het na sy ouerhuis teruggekeer.